A4-0350/97

Ψήφισμα επί της εκθέσεως της Επιτροπής σχετικά με την οδηγία για τα δομικά προϊόντα (COM(96)0202 - C4-0636/96)

Το Ευρωπαϊκό Κοινοβούλιο,

- έχοντας υπόψη την έκθεση της Επιτροπής (COM(96)0202 - C4-0636/96),

- έχοντας υπόψη το άρθρο 2 της Συνθήκης ΕΚ το οποίο απαιτεί από την Κοινότητα να προαγάγει σε ολόκληρη την Κοινότητα το σεβασμό του περιβάλλοντος και να αυξήσει το επίπεδο διαβίωσης και την ποιότητα ζωής,

- έχοντας υπόψη το άρθρο 3Γ της Συνθήκης ΕΚ, που υποχρεώνει την Κοινότητα για τη δημιουργία μιας εσωτερικής αγοράς στην οποία δεν θα υπάρχουν εμπόδια στην ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων μεταξύ των κρατών μελών,

- έχοντας υπόψη το άρθρο 102Α της Συνθήκης ΕΚ, που υποχρεώνει τα κράτη μέλη και την Κοινότητα, να δρουν σύμφωνα με την αρχή της οικονομίας της ανοιχτής αγοράς με ελεύθερο ανταγωνισμό,

- έχοντας υπόψη το άρθρο 130, παράγραφος 1 της Συνθήκης ΕΚ, που αναφέρει ότι η Κοινότητα και τα κράτη μέλη μεριμνούν ώστε να εξασφαλίζονται οι αναγκαίες προϋποθέσεις για την εξασφάλιση της ανταγωνιστικότητας της βιομηχανίας της Κοινότητας,

- έχοντας υπόψη την έκθεση της Επιτροπή Οικονομικής, Νομισματικής και Βιομηχανικής Πολιτικής (A4-0350/97),

Α. έχοντας υπόψη ότι η εφαρμογή της οδηγίας 89/106/ΕΟΚ σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών που εκδόθηκε το 1988 σχετικά με τα δομικά προϊόντα κρίνεται ως μη ικανοποιητική ((EE L 40 της 11.2.1989, σελ. 12)),

Β. έχοντας υπόψη ότι η ευρωπαϊκή εσωτερική αγορά έχει μέχρι σήμερα υλοποιηθεί ανεπαρκώς στον τομέα των αγορών δομικών προϊόντων,

Γ. λαμβάνοντας υπόψη ότι η οδηγία για τα δομικά προϊόντα αφορά ένα σημαντικό τμήμα του οικονομικού τομέα της Κοινότητας, το οποίο παράγει περίπου 10% του συνολικού Ακαθάριστου Εγχώριου Προϊόντος της Κοινότητας,

Δ. λαμβάνοντας υπόψη, ότι ήδη στις 31 Δεκεμβρίου 1993, σύμφωνα με το άρθρο 23 της οδηγίας για τα δομικά προϊόντα θα έπρεπε να έχει υποβληθεί μια έκθεση για την εφαρμογή της οδηγίας, η οποία όμως δυστυχώς δεν έχει ακόμη υποβληθεί,

Ε. έχοντας υπόψη ότι μέχρι σήμερα δεν υπάρχουν δομικά προϊόντα που να ανταποκρίνονται σε εναρμονισμένα ευρωπαϊκά πρότυπα, δεδομένου ότι τέτοια πρότυπα δεν υφίστανται ακόμη[semigr ]

ΣΤ. λαμβάνοντας υπόψη, ότι οι εντολές τυποποίησης του CEN και του CENELEC για ορισμένες κατηγορίες προϊόντων που εμπίπτουν στην οδηγία από τον τομέα των δομικών προϊόντων δεν κατέληξαν μέχρι σήμερα σε κανένα συγκεκριμένο πρότυπο,

Ζ. εκτιμώντας, ότι σύμφωνα με την οδηγία περί δομικών προϊόντων οι εντολές για τυποποίηση θα έπρεπε να περιορίζονται μόνο στις σημαντικότερες απαιτήσεις,

Η. εκτιμώντας, ότι ο Ευρωπαϊκός Οργανισμός Εγκρίσεων αποτελεί μια εναλλακτική λύση για τα εναρμονισμένα πρότυπα σε καινοτόμα δομικά προϊόντα,

Θ. εκτιμώντας ότι τα μέτρα εφαρμογής και οι εντολές στα ευρωπαϊκά θεσμικά όργανα προτύπων έχουν μόνο μερικώς εγκριθεί,

Ι. εκτιμώντας ότι η ομάδα των εμπειρογνωμόνων (ομάδα Molitor) που είναι αρμόδια για την νομοθετική και διοικητική απλοποίηση έχει λάβει θέση για την όσο το δυνατόν ταχύτερη μεταφορά της οδηγίας στο εθνικό δίκαιο καθώς και την άρση των εμποδίων που υπάρχουν στην ελεύθερη κυκλοφορία των δομικών προϊόντων,

ΙΑ. λαμβάνοντας υπόψη ότι πρέπει να εξασφαλιστεί ότι σ' αυτή τη διαδικασία θα διατηρηθούν υψηλές προδιαγραφές για την υγεία και την ασφάλεια,

ΙΒ. έχοντας υπόψη, ότι η επιστροφή δομικών προϊόντων στη χώρα προέλευσης από τη χώρα προορισμού με αιτιολογία τους μη αναγνωρισμένους ελέγχους αποτελεί ένα σημαντικό εμπόδιο στην υλοποίηση της ελεύθερης κυκλοφορίας εμπορευμάτων για τα δομικά προϊόντα,

ΙΓ. εκτιμώντας ότι ένα προϊόν, το οποίο έχει παραχθεί και κυκλοφορεί σε ένα κράτος μέλος σε συμφωνία με τις νομικές ρυθμίσεις, θα πρέπει να μπορεί να κυκλοφορεί και σε κάθε άλλο κράτος μέλος της Ευρωπαϊκής Ένωσης, εφόσον η τελευταία δεν παρουσιάζει κανένα αποδεικτικό στοιχείο ότι διακυβεύονται σημαντικά ζητήματα υγείας, ασφάλειας καθώς και ζητήματα που αφορούν το περιβάλλον,

ΙΔ. λαμβάνοντας υπόψη, ότι κατά την τυποποίηση των δομικών προϊόντων έχουμε να αντιμετωπίσουμε περίπλοκες τεχνικές διαδικασίες εναρμόνισης,

ΙΕ. εκτιμώντας ότι τα κράτη μέλη μέχρι σήμερα δεν ήταν πρόθυμα, να συμμετάσχουν επαρκώς ενεργά στη διαδικασία εναρμόνισης των δομικών προϊόντων,

ΙΣΤ. εκτιμώντας ότι είναι απαραίτητη μια πολιτική δέσμευση για μια ταχύτερη και αποτελεσματικότερη μεταφορά της οδηγίας για τα δομικά προϊόντα ώστε να μην καθυστερήσει περαιτέρω η έγκριση εναρμονισμένων προτύπων,

ΙΖ. λαμβάνοντας υπόψη ότι ένας σημαντικός όγκος δομικών υλικών σπαταλάται και ότι ορισμένα κράτη μέλη της Ευρωπαϊκής Ένωσης έχουν αρχίσει προγράμματα για την επαναχρησιμοποίηση και ανακύκλωση αποβλήτων από δομικά υλικά,

ΙΗ. εκτιμώντας ότι η ποιότητα κατασκευής και η ασφάλεια κατασκευής αποτελούν σημαντικά ζητήματα ευρωπαϊκού βελινεκούς,

ΙΘ. εκτιμώντας ότι στα δομικά προϊόντα και τα δομικά έργα η τεχνολογική πρόοδος μπορεί να συμβάλει σημαντικά στην πυρασφάλεια, την υγιεινή, την προστασία του περιβάλλοντος, την ηχομόνωση και θερμομόνωση, καθώς και την εξοικονόμηση ενέργειας,

Κ. λαμβάνοντας υπόψη ότι η επεξεργασία των τεχνικών προτύπων για τα δομικά προϊόντα μπορεί να πραγματοποιηθεί καλύτερα από ανεξάρτητα ιδρύματα τυποποίησης σε ευρωπαϊκό επίπεδο από ό,τι μέσω οδηγιών της Ευρωπαϊκής Ένωσης,

1. διαπιστώνει ότι η Επιτροπή στην έκθεσή της αναφέρει σημαντικές καθυστερήσεις κατά την μεταφορά της οδηγίας δομικών προϊόντων από το 1988 και εφεξής[semigr ]

2. παρατηρεί ότι οι εργασίες για τη μεταφορά της οδηγίας των δομικών προϊόντων άρχισαν να έχουν πρώτα αποτελέσματα 5 έτη μετά την έκδοση της οδηγίας[semigr ]

3. διαπιστώνει, ότι από την υποβολή της εκθέσεως έχει καταγραφεί σημαντική πρόοδος και χαιρετίζει το γεγονός, ότι ιδιαίτερα κατά τους τελευταίους μήνες, αφότου το Ευρωπαϊκό Κοινοβούλιο άρχισε να εξετάζει την έκθεση της Επιτροπής έχουν εγκριθεί πολλές πρόσθετες εντολές τυποποίησης[semigr ]

4. καλεί την Επιτροπή, να λάβει όλα τα μέτρα, ώστε να μειώσει σημαντικά το χρονικό διάστημα που έχει προβλέψει και το οποίο ανέρχεται το λιγότερο σε 5 έτη για την θέσπιση των προτύπων για το μεγαλύτερο τμήμα των δομικών προϊόντων και να συμφωνήσει με τα ευρωπαϊκά ιδρύματα τυποποίησης ένα σαφές χρονοδιάγραμμα σχετικά με τη θέσπιση των προτύπων[semigr ]

5. καλεί την Επιτροπή, να εκδώσει τις εντολές τυποποίησης και να λάβει τις αποφάσεις εφαρμογής για το υπολειπόμενο μεγαλύτερο τμήμα των ομάδων δομικών προϊόντων το αργότερο μέχρι τα μέσα του 1998 και ζητεί η εκπόνηση των εντολών προς τα ευρωπαϊκά ιδρύματα τυποποίησης να απαιτήσει λιγότερο χρόνο από όσο θα χρειαζόταν για να εγκριθεί μια ξεχωριστή οδηγία ΕΚ για κάθε οικογένεια προϊόντων[semigr ]

6. καλεί την Επιτροπή να εξασφαλίσει ότι τα περιβαλλοντικά ζητήματα και τα συμφέροντα των καταναλωτών θα διατυπώνονται, όταν χρειάζεται, στο πλαίσιο των οργάνων τυποποίησης της ΕΕ[semigr ]

7. καλεί τα κράτη μέλη να συνεργασθούν με την μόνιμη επιτροπή για τις «δομικές κατασκευές» περισσότερο και με μεγαλύτερη προθυμία για συμβιβασμούς και θεωρεί την στάση «αποκλεισμού» που τηρούν τα κράτη μέλη ως σημαντική αιτία για την καθυστέρηση της μεταφοράς της οδηγίας δομικών προϊόντων[semigr ]

8. καλεί τα ιδρύματα τυποποίησης, να επιταχύνουν την έγκριση προτύπων και να γεφυρώσουν το χάσμα μεταξύ των δικών τους προτεραιοτήτων και των εντολών τυποποίησης και πιστεύει ότι τα ευρωπαϊκά ιδρύματα τυποποίησης θα πρέπει να υποχρεωθούν να θεσπίσουν συγκεκριμένες προτεραιότητες των εντολών τυποποιήσεως και να τηρήσουν συγκεκριμένα χρονοδιαγράμματα για τη μεταφορά[semigr ]

9. προτείνει, κατά την ανάθεση εντολής τυποποίησης, να προβαίνει η Επιτροπή ταυτόχρονα στη σύναψη συμφωνίας που να προβλέπει πρόστιμα καθ' ημέραν σε περίπτωση μη τήρησης της προθεσμίας για την εκπόνηση προτύπου. Αντιστοίχως, η συμφωνία πρέπει να προβλέπει επιπλέον αμοιβή σε περίπτωση που το CEN ετοιμάζει πρότυπο πριν από τη λήξη της προθεσμίας.

10. ζητεί μια ιδιαίτερη έκθεση της Επιτροπής σχετικά με τη συνεργασία των κρατών μελών στην μόνιμη επιτροπή δομικών κατασκευών με τα ευρωπαϊκά ιδρύματα τυποποίησης[semigr ]

11. δεν συμφωνεί με την άποψη της Επιτροπής ότι τα μέχρι τώρα αποτελέσματα των εργασιών είναι «θετικά και ενθαρρυντικά», αλλά ζητεί αντιθέτως μια επιτάχυνση των εργασιών για την εφαρμογή των οδηγιών και τη διασαφήνιση θεμάτων που παραμένουν ακόμη ανοιχτά[semigr ]

12. ζητεί ιδιαίτερα, να περατωθεί αμέσως η αμοιβαία παρεμπόδιση εκ μέρους των εμπειρογνωμόνων της έγκρισης κοινών διαδικασιών εξέτασης για την αξιολόγηση της πυρασφάλειας των δομικών προϊόντων[semigr ]

13. διαπιστώνει ότι υπάρχουν ευρέως διαδεδομένες εναλλακτικές λύσεις για κάθε δομικό προϊόν που περιέχει σερπεντινικό αμίαντο. Θεωρεί λυπηρό ότι χρησιμοποιείται ακόμα τώρα σερπεντινικός αμίαντος σε δομικά προϊόντα σε ορισμένα κράτη μέλη. Υπογραμμίζει ότι υπάρχουν επιστημονικά στοιχεία που αποδεικνύουν ότι ο αμίαντος αυτός είναι εξίσου επιβλαβής όσο και οι δύο άλλοι απαγορευμένοι τύποι αμίαντου. Καλεί την Επιτροπή να ακολουθήσει τη μονομερή απαγόρευση του σερπεντινικού αμίαντου από εφτά κράτη μέλη (τα οποία πρόκειται να ακολουθήσουν και άλλα) λαμβάνοντας χωρίς αναβολή τα τεχνικής φύσεως μέτρα για να επιβάλει (με τη θέσπιση τεχνικής οδηγίας) την απαγόρευση του σερπεντινικού αμιάντου ως βάσης για δομικά προϊόντα παράλληλα με την απαγόρευση σε άλλους βιομηχανικούς τομείς σε όλη την ΕΕ.

14. καλεί την Επιτροπή πριν το τέλος του 1999 να εκπονήσει οδηγία για την αναβάθμιση και την προώθηση της επαναχρησιμοποίησης και ανακύκλωσης δομικών αποβλήτων, συμπεριλαμβανομένης πρότασης για σαφή σήμανση των συστατικών στοιχείων που χρησιμοποιούνται στα δομικά προϊόντα[semigr ]

15. χαιρετίζει το γεγονός ότι επιτεύχθησαν ήδη τα πρώτα αποτελέσματα υπό τη μορφή των κωδικών EC1 και EC2 σε εθελοντική βάση εκτός του πλαισίου της οδηγίας για τα δομικά υλικά υπό τη μορφή των «Ευρωκωδικών» που διαβιβάσθηκαν στο CEN το 1989 μετά από 10 έτη ανεπιτυχούς εργασίας στην Επιτροπή.

16. καλεί τα κράτη μέλη, να λάβουν υπόψη τους Ευρωκώδικες στην εκπόνηση των ενδοκρατικών προδιαγραφών[semigr ]

17. ασκεί κριτική για το γεγονός ότι η αμοιβαία αναγνώριση των διαδικασιών ελέγχου για τα δομικά προϊόντα δεν σημείωσε μεγάλη πρόοδο λόγω της αρνητικής στάσεως των κρατών μελών και καλεί τα κράτη μέλη, να αναλάβουν την δέσμευση ότι θα υπάρξει μια συστηματική διευκόλυνση της αμοιβαίας αναγνώρισης των διαδικασιών ελέγχου, σε όλες τις περιπτώσεις όπου δεν διακυβεύονται μείζονος σημασίας ζητήματα υγείας, ασφάλειας καθώς και ζητήματα που αφορούν το περιβάλλον[semigr ]

18. υποστηρίζει τις προτάσεις της Επιτροπής για κατάλληλη εφαρμογή των οδηγιών μέσω μιας απλοποίησης των διαδικασιών για λήψη απόφασης, της εφαρμογής των οδηγιών συνεκτιμώντας τις νέες αντιλήψεις και την επικέντρωση της εργασίας στα σημαντικότερα εναρμονισμένα πρότυπα[semigr ]

19. ζητεί, να αποφευχθούν οι τάσεις, που καθίστανται τώρα ορατές, για υπερβολική ρύθμιση και επιβολή έντονων εμποδίων στους παραγωγούς και στους χρήστες δομικών προϊόντων ζητεί δε επίσης να εξεταστεί εκ νέου η εφαρμογή της οδηγίας για τα δομικά προϊόντα στο πλαίσιο της SLIM[semigr ]

20. καλεί τα κράτη μέλη, να μην εμμένουν στην πολλαπλότητα των λεπτομερειακών ρυθμίσεων στα κείμενα με τις διατάξεις εφαρμογής[semigr ]

21. ζητεί όπως η Ευρωπαϊκή Επιτροπή Τυποποίησης αναλάβει τη δέσμευση ότι θα καταβάλλει περισσότερες προσπάθειες για την πραγματική υλοποίηση ενός προγράμματος σχετικά με την εκπόνηση εναρμονισμένων προτύπων τα οποία εξασφαλίζουν υψηλό επίπεδο ασφάλειας και προστασίας του περιβάλλοντος[semigr ]

22. καλεί την Επιτροπή να υποβάλει μέχρι το τέλος του έτους 1998 μια ενημερωμένη έκθεση σχετικά με την κατάσταση της μεταφοράς της οδηγίας για τα δομικά προϊόντα[semigr ]

23. εκφράζει τη λύπη του για το γεγονός ότι μετά από περισσότερο από 8 έτη εφαρμογής η νέα έννοια της οδηγίας για τα δομικά προϊόντα που εγκρίθηκε το έτος 1989 δεν έδωσε τη δυνατότητα στη βιομηχανία να χρησιμοποιεί το σήμα CE για τα δομικά προϊόντα[semigr ]

24. επιμένει ότι ένας από τους λόγους για το γεγονός ότι δεν υπάρχει ελεύθερη κυκλοφορία των δομικών πρϊόντων είναι ότι, το άρθρο 16 της οδηγίας για τα δομικά προϊόντα ερμηνεύεται λάθος και εκφράζει την άποψη ότι δεν υπάρχει ουσιαστική έλλειψη συμβατότητας μεταξύ του άρθρου 16 της οδηγίας για τα δομικά προϊόντα και της εφαρμογής της αρχής της αμοιβαίας αναγνώρισης σύμφωνα με τη νομολογία του Ευρωπαϊκού Δικαστηρίου[semigr ]

25. εξακολουθεί να ελπίζει ότι η οδηγία για τα δομικά προϊόντα θα μπορέσει να μεταφερθεί επιτρέποντας έτσι στην ενιαία αγορά να ολοκληρωθεί σε έναν σημαντικό τομέα[semigr ]

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα κοινοβούλια των κρατών μελών.